Na osnovu člana 87 stav 18 Zakona o prevozu u drumskom saobraćaju ("Službeni list CG", br. 71/17 i 67/19) i člana 38 stav 1 tačka 2 Zakona o lokalnoj samoupravi ("Službeni list CG", br. 34/2019 i 38/20), člana 37 stav 1 tačka 2 Statuta Opštine Kolašin (“Službeni list CG- Opštinski propisi”,broj 24/19), Skupština Opštine Kolašin,na sjednici održanoj dana\_\_\_\_\_\_\_\_\_\_\_\_2022. godine, donijela je

**Odluku o organizaciji i načinu obavljanja auto-taksi prevoza na teritoriji opštine Kolašin**

I OPŠTE ODREDBE

Član 1

Ovom odlukom se utvrđuju bliži uslovi, organizacija i način obavljanja auto-taksi prevoza na teritoriji Opštine Kolašin (u daljem tekstu: taksi prevoz).

Član 2

Taksi prevoz je djelatnost javnog vanlinijskog prevoza putnika, koja se obavlja u komercijalne svrhe, putničkim vozilom koji je serijski proizveden sa najviše pet sjedišta, računajući i sjedište vozača i sa najmanje četvoro vrata.

Član 3

Taksi prevoz obavlja pravno lice ili preduzetnik, registrovan za obavljanje ove vrste djelatnosti u skladu sa Zakonom, podzakonskim aktima i ovom Odlukom (u daljem tekstu: taksi prevoznik).

Vozač vozila kojim se obavlja taksi prevoz je lice zaposleno kod taksi prevoznika i koje ispunjava Zakonom propisane uslove za vozača.

Član 4

Izrazi koji se u ovoj odluci koriste za fizička lica u muškom rodu podrazumjevaju iste izraze u ženskom rodu.

II BLIŽI USLOVI I ORGANIZACIJA OBAVLJANJA TAKSI PREVOZA

Član 5

Radi stvaranja uslova za organizovanje taksi prevoza predsjednik Opštine, na predlog organa lokalne uprave nadležnog za poslove saobraćaja, donosi Plan optimalnog organizovanja auto-taksi prevoza na teritoriji opštine (u daljem tekstu: "Plan").

Plan iz stava 1 ovog člana sadrži:

- analizu potreba za taksi prevozom;

- optimalno organizovanje taksi prevoza u skladu sa saobraćajno-tehničkim uslovima;

- planske pretpostavke razvoja grada;

- saobraćajno-tehničke uslove za taksi stajališta;

- broj taksi stajališta sa brojem taksi mjesta;

- druge elemente neophodne za donošenje Plana.

Plan se donosi na period od pet godina.

Izmjene u Planu, koje se odnose na taksi stajališta sa brojem taksi mjesta, vrše se na predlog nadležnog organa lokalne uprave.

Inicijativu za pokretanje postupka iz stava 4 ovog člana, nadležanom organu lokalne uprave, može podnijeti auto-taksi prevoznik koji obavlja taksi prevoz na teritoriji opštine Kolašin.

Član 6

Taksi prevoznik prevoz obavlja na osnovu licence za taksi prevoz.

Licencu za taksi prevoz i izvod licence za svako vozilo kojim se obavlja taksi prevoz izdaje organ lokalne uprave nadležan za poslove saobraćaja, na način što izdaje Rješenje o izdavanju licence za obavljanje taksi prevoza i Rješenje o izdavanju izvoda licence, u skladu sa Zakonom, podzakonskim aktima i ovom Odlukom.

Potreban broj taksi vozila i izdavanje izvoda licence utvrđuje se Planom iz člana 5 ove Odluke.

Član 7

Vozilo kojim se obavlja taksi prevoz mora, pored uslova utvrđenih Zakonom i propisima o bezbjednosti saobraćaja na putevima, da ispunjava i posebne tehničke, tehničko-eksploatacione i estetske uslove utvrđene ovom Odlukom, i to:

- da je registrovano u Kolašinu, sa posebnim registarskim oznakama "KL-TX\_ \_ \_";

- da posjeduje važeći šestomjesečni karton o tehničkoj ispravnosti vozila;

- da posjeduje važeći šestomjesečni karton o ispravnosti protivpožarnog aparata;

- da ima taksimetar tehnički ispravan, baždaren, plombiran i postavljen sa desne strane vozača, tako da

iznos koji otkucava bude vidljiv putniku;

- da je na sredini krova istaknuta oznaka "TAXI", pravougaonog oblika, na kojoj je sa obje strane

slovima crne boje ispisano: "TAXI" , "Kolašin", broj izvoda licence sa desne strane i sa lijeve strane ispisa je grb Opštine Kolašin.

Na prednjim vratima taksi vozila mora biti istaknuta naljepnica sa ispisanim brojem licence i nazivom jedinice lokalne samouprave koja je izdala licencu.

Nije dozvoljeno ispisivanje, odnosno isticanje reklamnih poruka i natpisa na bočnim stranama i petim (prtljažnim) vratima taksi vozila, osim broj telefona i e-mail adresa prevoznika.

Taksi prevoznik koji obavlja taksi prevoz sa 20 i više vozila, dužan je da najmanje 1% vozila od ukupnog broja vozila kojim obavlja prevoz prilagodi licima sa invaliditetom.

Vozilo iz stava 5 ovog člana mora biti serijski proizvedeno sa opremom koja omogućuje bezbjedan prihvat, smještaj i prevoz lica sa invaliditetom.

Udruženje svojom odlukom može odrediti boju vozila i o tome obavijestiti organ lokalne uprave nadležan za poslove saobraćaja.

Član 8

Za vrijeme obavljanja djelatnosti, taksi prevoznik je dužan da, pored uslova propisanih Zakonom o prevozu u drumskom saobraćaju, Zakonom o bezbjednosti saobraćaja na putevima i drugim podzakonskim aktima, obezbjedi u vozilu:

- originalni izvod licence;

- auto-taksi legitimaciju;

- ugovor o radu;

- ovjerenu kopiju poreske potvrde poslodavca o zaposlenom izdatu od organa uprave nadležnog za naplatu poreza, odnosno rješenje o paušalnom plaćanju poreza za lica koja obavljaju prevoz;

- ovjeren cjenovnik taksi usluga, koji mora biti preveden na engleski jezik;

- blok računa;

- šestomjesečni karton o tehničkoj ispravnosti vozila i vatrogasnog aparata;

Član 9

Taksi prevoznik je dužan da svaku promjenu podataka, koji se unose u taksi legitimaciju, prijavi organu lokalne upave nadležnom za poslove saobraćaja koji mu je izdao auto-taksi legitimaciju, u roku od osam dana od dana nastale promjene.

U slučaju prestanka obavljanja taksi prevoza, taksi prevoznik, odnosno vozač taksi prevoza, dužan je da organu iz stava 1 ovog člana, vrati taksi legitimaciju, u roku od 15 dana od dana prestanka obavljanja taksi prevoza.

III TAKSI STAJALIŠTE

Član 10

Taksi stajalište je određeno i uređeno mjesto na javnoj saobraćajnoj površini na kojoj se taksi vozila zaustavljaju, čekaju i primaju putnike, radi otpočinjanja vožnje.

Taksi stajališta mogu biti stalna i privremena i dostupna taksi prevoznicima pod jednakim uslovima.

Za korišćenje taksi stajališta plaća se taksa u skladu sa odlukom o lokalnim komunalnim taksama.

Član 11

Taksi stajalište se obilježava odgovarajućom horizontalnom i vertikalnom signalizacijom.

Horizontalnom signalizacijom žute boje, obilježava se prostor za stajanje taksi vozila, u okviru mjesta za stajanje upisuje se natpis "TAXI" žutom bojom.

O označavanju i održavanju taksi stajališta stara se pravno lice, kojem se ugovorom povjere poslovi, u skladu sa zakonom.

Parking prostor koji služi za korišćenje poslovnih objekata/tržni centri, hoteli i sl.) može se obilježiti kao taksi stajalište, uz prethodnu saglasnost nadležnog organa za poslove saobraćaja.

O održavanju taksi stajališta iz stava 4 ovog člana i o organizaciji taksi prevoza na istim, stara se vlasnik, odnosno korisnik objekta

Član 12

Na taksi stajalištu dozvoljeno je zaustavljanje i parkiranje taksi vozilima koja su obilježena u skladu sa ovom Odlukom.

IV NAČIN OBAVLJANJA TAKSI PREVOZA

Član 13

Taksi vozila se parkiraju na parking mjesta na obilježenom taksi stajalištu.

Taksi vozila se na taksi stajalištu parkiraju prema redu dolaska.

Putnike prihvata prvo vozilo u redu, osim ako putnik izričito traži drugačije.

Član 14

Taksi vozač je obavezan da za vrijeme stajanja vozila na taksi stajalištu bude u svom vozilu ili pored njega.

Taksi vozač ne može da prevozi veći broj lica od broja putničkih mjesta upisanih u saobraćajnoj dozvoli vozila.

Taksi vozač je obavezan da primi u vozilo putnike, u granicama raspoloživog broja sjedišta kao i lični prtljag putnika u granicama veličine i nosivosti prtljažnog prostora.

Član 15

Taksi prevoznik može da se o vožnji dogovori prije i da putnike preuzme na dogovorenom mjestu u dogovoreno vrijeme.

Prevoz putnika može se dogovoriti telefonom ili radio vezom, pa se putnik prima na mjestu koje on odredi u pozivu.

Taksi prevoznik može da preuzima putnike na njihov zahtjev i izvan taksi stajališta ako mu to uslovi saobraćaja i saobraćajni propisi dozvoljavaju.

Taksi prevozniku je zabranjeno primanje putnika na autobuskim stajalištima, i to na odstojanju manjem od 15 metara ispred i iza oznake na kolovozu kojim je stajalište označeno.

Član 16

Taksi prevoznik dužan je da tokom jedne vožnje iskrca putnika ili grupu putnika na jednom mjestu.

Predmete nađene u taksi vozilu taksi vozač je dužan da preda nadležnom organu unutrašnjih poslova.

Član 17

Taksi vozač je dužan da naručeni prevoz završi dolaskom na odredište koje određuje putnik.

Taksi vozač je obavezan da putnika do odredišta preveze najkraćim putem, odnosno putem koji putnik odredi, u skladu sa važećim režimom saobraćaja.

U slučaju da nije u mogućnosti da završi započeti prevoz, taksi prevoznik je dužan da putniku osigura zamjenu vozila za prevoz do odredišta.

Ukoliko ne obezbijedi nastavak vožnje iz stava 3 ovog člana, taksi prevoznik, na zahtjev putnika, snosi troškove prevoza drugim prevoznim sredstvom.

Član 18

Taksi prevoznik je obavezan da ukloni ili prekrije taksi oznaku, ako koristi taksi vozilo za svoje potrebe na javnim uređenim saobraćajnim površinama (parking i javni put).

Član 19

Taksi prevoznik, odnosno vozač obavezan je da za vrijeme prevoza putnika bude urednog izgleda, da je uredno odjeven i da nosi radnu odjeću i oznake koje obezbjeđuje prevoznik.

Taksi vozač je obavezan da se za vrijeme obavljanja taksi prevoza prema putnicima ophodi kulturno i predusretljivo.

Zabranjeno je pušenje u taksi vozilu za vrijeme obavljanja taksi prevoza.

Član 20

Taksi vozilom je zabranjen prevoz:

- djece do 14 godina starosti bez saglasnosti ili pratnje odraslih;

- lica, koja svojim ponašanjem remete mir ili ugrožavaju bezbjednost drugih putnika i prevoznika;

- eksplozivnih, lako zapaljivih, otrovnih i drugih materija, koje zbog svojih osobina mogu biti opasne po bezbjednost i zdravlje ljudi ili mogu nanijeti drugu štetu;

- lica koja svojom odjećom i prtljagom mogu da uprljaju ili oštete unutrašnjost vozila.

Taksi vozač, može omogućiti prevoz kućnih ljubimaca, u skladu sa poslovnom politikom, pod uslovom da ga ne ometaju u vožnji i ne oštećuju vozilo.

Član 21

Odobrenje za posredovanje u ugovaranju vožnji između taksi prevoznika i korisnika usluga (u daljem tekstu: dispečerski centar) izdaje organ lokalne uprave nadležan za poslove saobraćaja, u skladu sa zakonom.

O izdatim odobrenjima iz stava 1 ovog člana nadležni organ lokalne uprave vodi evidenciju.

V NAKNADA ZA OBAVLJANJE TAKSI PREVOZA

Član 22

Taksi tarifa je ukupna cijena taksi prevoza, koju čini zbir cijena za: start, po jednom pređenom kilometru, vremenu čekanja, dolasku na adresu, pozivu i komadu prtljaga koji se prevozi.

Taksi tarifa se određuje kao Tarifa 1, tarifa 2 i tarifa 3 u zavisnosti od vremena i lokacije vožnje.

|  |  |  |  |
| --- | --- | --- | --- |
| Naziv usluge | Tarifa 1 | Tarifa 2 | Tarifa 3 |
| vožnja u vremenu  od 06:00-22:00 h | Noćna vožnja  od 22:00-06:00 h  praznicima i vikendom | Vožnja van grada |
| minimum - maksimum | Minimum-maksimum | Minimum-maksimum |
| Start | 0.50€ - 0.80€ | 0.50€ - 0.80€ | 0.50€ - 0.80€ |
| Vožnja po km | 0.80€ - 1.00€ | 1.00€ - 1.40€ | 0.70€ - 1.00€ |
| Čekanje po jednom času | 6.00€ - 9.00€ | 6.00€ - 12.00€ | 6.00€ - 9.00€ |
| Dolazak na adresu | 0.00€ - 0.00€ | 0.00€ - 0.00€ | 0.00€ - 0.00€ |
| Prevoz prtljaga | 0.00€ - 0.00€ | 0.00€ - 0.00€ | 0.00€ - 0.00€ |

Taksi prevoznik za izvršenu uslugu prevoza naplaćuje cijenu prevoza u iznosu koji pokazuje taksimetar u trenutku završetka prevoza.

Taksi prevoznik je dužan da korisniku usluge taksi prevoza, izda račun za obavljanje prevoza u skladu sa zakonom, koji sadrži: datum, relaciju ili kilometražu, cijenu prevoza, koji je potpisan i ovjeren pečatom prevoznika.

U naknadu za vršenje taksi prevoza uračunat je i prevoz ličnog prtljaga putnika.

U slučaju da taksi vozač ne uključi taksimetar na početku vožnje, putnik nije u obavezi da plati cijenu usluge taksi prevoza.

Član 23

Taksi prevoznik je obavezan da na vidnom mjestu u vozilu istakne cjenovnik, tako da ga putnik/putnici mogu bez teškoća pročitati.

Taksi prevoznik predlaže cjenovnik usluga prevoza.

Cjenovnik usluga u taksi prevozu mora biti ovjeren od strane taksi prevoznika i organa lokalne uprave nadležnog za poslove saobraćaja, koji je izdao licencu za obavljanje taksi prevoza.

Cjenovnik iz stava 1 ovog člana izdaje se na obrascu koji je propisan Pravilnikom o obrascu cjenovnika usluga u auto-taksi prevozu i obrascu auto-taksi legitimacije vozača.

Prevoznik je dužan da svaku promjenu podataka u cjenovniku prijavu nadležnom organu lokalne uprave.

VI POLAGANJE ISPITA IZ OBLASTI POZNAVANJA GRADA

Član 24

Vozač taksi prevoza mora da ima položen ispit o poznavanju grada, na osnovu Programa za polaganje ispita o poznavanju grada.

Program o polaganju ispita o poznavanju grada utvrđuje organ lokalne uprave nadležan za poslove saobraćaja.

Ispit iz stave 1 ovog člana polaže se pred Komisijom, koju imenuje predsjednik Opštine, i čine je predsjednik-predstavnik organa lokalne uprave nadležan za saobraćaj, i najmanje dva člana koji su predstavnici Turističke organizacije Kolašin i organa lokalne uprave nadležnog za privredu.

O položenom ispitu, vozaču taksi prevoza, organ lokalne uprave nadležan za poslove saobraćaja izdaje Uvjerenje o položenom ispitu.

Troškove polaganja Ispita iz stava 1 ovog člana snosi prevoznik.

Troškovi iz stave 5 ovog člana iznose 10,00 eura.

VII NADZOR

Član 25

Upravni nadzor nad primjenom ove Odluke vrše nadležni organi lokalne uprave.

Inspekcijski i komunalni nadzor, kao i kontrolu nad primjenom ove Odluke, vrši Služba Komunalne policije, preko komunalnih inspektora i komunalnih policajaca, o čemu vode evidenciju i izdaju odgovarajuća dokumenta.

Prevoznik, odnosno taksi vozač, dužan je da komunalnom inspektoru i komunalnom policajcu omogući neometano vršenje poslova iz njihovih Zakonom i ovom Odlukom propisanih ovlašćenja, staviti na uvid svu potrebnu dokumentaciju.

VIII KAZNENE ODREDBE

Član 26

Novčanom kaznom od 150 do 10.000 eura kazniće se pravno lice ako:

- ne postupi u skladu sa članom 9 ove Odluke;

- taksi mjesto na taksi stajalištu ne koristi u skladu sa članom 13 stav 1 i 2;

- postupi suprotno odredbama člana 13 stav 3 ove Odluke;

- postupi suprotno odredbama člana 14 ove Odluke,

- postupi suprotno odredbama člana 15 stav 4 ove Odluke;

- postupi suprotno odredbama člana 16 stav 2 ove Odluke;

- postupi suprotno odredbama člana 17 ove Odluke;

- oznaku "taksi" ne postavi ili ukloni na propisani način (član 18);

- postupi suprotno odredbama člana 19 ove Odluke;

- postupi suprotno zabrani propisanoj članom 20 ove Odluke;

Za prekršaje iz stava 1 ovog člana kazniće se preduzetnik novčanom kaznom od 50 do 3.000 eura i odgovorno lice u pravnom licu novčanom kaznom od 20 do 1.000 eura.

Za prekršaj iz stava 1 kazniće se vozač koji upravlja auto-taksi vozilom i odgovorno lice u pravnom licu novčanom kaznom od 20 do 1.000 eura.

IX PRELAZNE I ZAVRŠNE ODREDBE

Član 27

Taksi prevoznici, koji obavljaju taksi prevoz, dužni su da svoje poslovanje usklade sa ovom Odlukom, u roku od šest mjeseci od dana stupanja na snagu ove Odluke.

Program za polaganje ispita iz oblasti poznavanja grada donijeće se u roku od tri mjeseca od dana stupanja na snagu ove odluke.

Član 28

Plan optimalnog organizovanja auto-taksi prevoza na teritoriji opštine Kolašin, donijeće se roku od trideset dana od dana stupanja na snagu ove Odluke.

Član 29

Danom stupanja na snagu ove odluke prestaje da važi Odluka o uslovima, organizaciji i načinu obavljanja auto taksi prevoza na teritoriji Opštine Kolašin ("Službeni list RCG - opštinski propisi", br. 020/07)

Član 30

Ova odluka stupa na snagu osmog dana od dana objavljivanja u "Službenom listu CG - Opštinski propisi".

O B R A Z L O Ž E NJ E

Pravni osnov za donošenje ove odluke sadržan je u:

Zakonu o prevozu u drumskom saobraćaju (“Službeni list Crne Gore” broj, 071/17, 067/19) kojim u članu 87 stav 18 propisano da bliže uslove, organizaciju, radnu odjeću, optimalan broj auto – taksi vozila, minimalni broj auto-taksi vozila prilagođenim licima sa invaliditetom, minimalne i maksimalne cijene u okviru taksi tarife i načina obavljanja auto-taksi prevoza propisuje nadležni organ jedinice lokalne samouprave.

Zakonu o lokalnoj samoupravi ("Službeni list CG", br. 34/19, 38/20, 038/20, 050/22, 084/22) gdje je članom 27 stav 1 tačka 3 propisano da Opština uređuje i obezbjeđuje prevoz putnika u gradskom i prigradskom linijskom saobraćaju i auto-taksi prevoz,

Statutu Opštine ("Službeni list CG - Opštinski propisi", br.24/19) u kojem je članom 37 stav 1 tačka 2 propisano da Skupština donosi propise i druge opšte akte.

Razlog donošenja predmetne odluke je usklađivanje sa zakonskim odredbama, jer je odluka koja se stavlja van snage ("Službeni list RCG - opštinski propisi", br. 020/07), donešena na osnovu propisa koji je prestao da važi.

Odredbama Zakona o prevozu u drumskom saobraćaju i podzakonskim aktima propisani su obrasci licence, izvoda iz licence i auto-taksi legitimacije.

Takođe, predloženom odlukom propisana je obaveza donošenja Plana optimalnog organizovanja auto-taksi prevoza(član 87 Zakona) Propisana je i obaveza, donošenje Programa za polaganje ispita o poznavanju grada, izbor i sastav komisije za polaganje ispita ( član 89 Zakona).

Shodno iznijetom predlaže se da Skupština Opštine Kolašin usvoji Odluku.

Sekretarijat za planiranje prostora, komunalne poslove i saobraćaj